Príkaz ministra č. 73/2015
 ktorý upravuje postup pri vybavovaní podnetov doručených prostredníctvom Antikorupčnej linky Ministerstva školstva, vedy, vedy, výskumu a športu Slovenskej republiky alebo iných komunikačných kanálov ministerstva

Gestorský útvar: odbor kontroly, tel.: 59374680 	Číslo: 2015-22765/55967:1-53AA

Minister školstva, vedy, výskumu a športu Slovenskej republiky (ďalej len „minister“) v zmysle Uznesenia vlády SR č. 403/2015 z 8. júla 2015, bodu B.9. vydáva tento príkaz:
Čl. 1	
Úvodné ustanovenie
(1)	Účelom tohto príkazu je upraviť postup pri prijímaní, evidovaní a vybavovaní podnetov z Antikorupčnej linky Ministerstva školstva, vedy, výskumu a športu SR (ďalej len „ministerstvo“) alebo iných komunikačných kanálov ministerstva.
(2)	Podnetom z Antikorupčnej linky ministerstva je na účely tohto príkazu správa doručená ministerstvu elektronicky alebo podaná telefonicky na telefónne číslo odboru kontroly. Elektronická adresa antikorupčnej linky je eduoko@minedu.sk.
(3)	Podnety sa posudzujú podľa obsahu, pričom sa rozlišujú:
a)	podnety o korupčnom správaní uvádzajúce podozrenia o korupčnom správaní riaditeľov škôl a školských zariadení, riaditeľov priamo riadených organizácií v pôsobnosti ministerstva, ich zamestnancov a zamestnancov ministerstva,
b)	ostatné podnety.
(4)	Za podnet podľa odseku 3 písm. a) sa považuje podnet obsahujúci aktuálne, konkrétne a overiteľné informácie nasvedčujúce spáchaniu trestného činu prijímania úplatku, podplácania, nepriamej korupcie alebo trestného činu zneužívania právomoci verejného činiteľa.
Čl. 2	
Postup pri vybavovaní podnetov doručených na protikorupčnú linku
(1)	Podnety z Antikorupčnej linky ministerstva sa doručujú elektronicky do e-mailových schránok zamestnancov odboru kontroly ministerstva, ktorí boli určení kanceláriou ministra.
(2)	Podnety z Antikorupčnej linky ministerstva doručené elektronicky sa evidujú v osobitnej evidencii, ktorú vedie odbor kontroly, a to po dobu troch rokov odo dňa doručenia. V osobitnej evidencii sa zaznamenávajú tieto údaje:
a)	poradové číslo,

b)	dátum doručenia podnetu,
c)	adresa/kontakt, t. j. meno, priezvisko a adresa pobytu oznamovateľa (ak tieto údaje podnet obsahuje), prípadne sa uvedie „podanie anonymné“,
d)	predmet podnetu,
e)	spôsob vybavenia podnetu.
(3)	Z telefonických podnetov sa vyhotoví písomný záznam len vtedy, ak podnet obsahuje podozrenie o korupčnom správaní na základe konkrétnych a overiteľných informácií. V ostatných prípadoch sa podnety uchovávajú len v elektronickej podobe.
(4)	Ak podnet o korupčnom správaní podľa čl. 1 ods. 3 písm. a) obsahuje podozrenia o korupčnom správaní na základe konkrétnych a overiteľných informácií, odbor kontroly tieto podnety bezodkladne, najneskôr do 10 dní odstúpi na ďalšie konanie príslušným orgánom činným v trestnom konaní spolu s dokumentáciou, ak ju podnet obsahoval alebo ak neanonymný pisateľ podnetu tieto podklady zaslal na základe vyžiadania odboru kontroly.
(5)	Podnety, ktoré neobsahujú konkrétne a overiteľné informácie o korupčnom správaní osôb uvedených v čl. 1 ods. 3 písm. a), sa zaevidujú v osobitnej evidencii a ďalej sa na ne neprihliada; tým nie je dotknutá povinnosť ich vybavenia spolu s ostatnými podnetmi v súlade so všeobecne záväznými právnymi predpismi.
(6)	Odbor kontroly spolu s Vyhodnotením kontrolnej činnosti v rezorte školstva predkladá ministrovi raz ročne informáciu o doručených podnetoch z Antikorupčnej linky a spôsobe ich vybavenia za predchádzajúci kalendárny rok.

Čl. 3	
Účinnosť
Tento príkaz nadobúda účinnosť dňom 1. novembra 2015.

minister

Obsah
Príkaz ministra č. 73/2015  ktorý upravuje postup pri vybavovaní podnetov doručených prostredníctvom Antikorupčnej linky Ministerstva školstva, vedy, vedy, výskumu a športu Slovenskej republiky alebo iných komunikačných kanálov ministerstva
Čl. 1	Úvodné ustanovenie
Čl. 2	Postup pri vybavovaní podnetov doručených na protikorupčnú linku
Čl. 3	Účinnosť
Obsah